આ ફિલ્મમાં સૌથી મોટી ઊણપ વર્તાઈ સૈફના સાઇડ કિકની મતલબ કે સહયોગીની. વિદેશી ધરતી પર માણસો મૅનેજ કરવાથી લઈને મર્ડરનું પ્લાનિંગ, બૅકઅપ વગેરે બધું જ બિચારા સૈફે એકલે હાથે જ કરવું પડે. હા, તેની મદદ માટે કૅટરિના છે, પણ તે બિચારી પોતાની લિપસ્ટિક ટચઅપ કરે કે ઑપરેશન પાર પાડે? જો આખું મિશન રૉએ ડિઝાઇન કર્યું હોય તો એનું અગાઉથી ઝીણવટભર્યું પ્લાનિંગ પણ થયું જ હોવું જોઈએને? જેમ કે અહીં શરૂઆતમાં એવું નક્કી થાય છે કે બધી જ હત્યાઓ ઍક્સિડેન્ટલ ડેથ લાગવી જોઈએ, પરંતુ અડધે રસ્તેથી ટ્રૅક ચેન્જ અને જેમ બને તેમ જલદી કામ પતાવો. શું આપણું રૉ કલ્પનામાં પણ ફુલપ્રૂફ આયોજન ન કરી શકે? ભારતના લેવલેથી સૈફનો નકલી ફોટો મૅનેજ ન કરી શકવાથી લઈને પાકિસ્તાનમાંથી પોતાના એજન્ટને બહાર કાઢવા સુધીના કોઈ પણ તબક્કે પ્લાનિંગ થયેલું નથી બતાવાયું. આના કરતાં વધુ તૈયારી તો બિહારમાં બોર્ડની પરીક્ષાઓમાં ચોરી કરાવવા જતા પેરન્ટ્સલોગ કરે છે. ઈવન ફિલ્મમાં મુખ્ય આરોપીને ઉડાડવા માટે જે બ્લાસ્ટ પ્લાન થાય છે એ એટલોબધો ફુસ્સ છે કે એના કરતાં ગઈ દિવાળીના ફટાકડા વધુ જોશભેર ફૂટે.